कल व परसों आंधी-तूफान की भी चेतावनी, 17 जून तक खराब रहेगा मौसम
Himachal Weather forecast हिमाचल प्रदेश में आज से वेस्टर्न डिस्टरबेंस फिर सक्रिय होगा। मौसम विज्ञान केंद्र शिमला ने भारी बारिश व ओलावृष्टि का येलो अलर्ट जारी किया है। आज भी प्रदेश के कुछेक स्थानों पर तेज बारिश हो सकती है।
हिमाचल प्रदेश में आज से वेस्टर्न डिस्टरबेंस फिर सक्रिय होगा। मौसम विज्ञान केंद्र शिमला ने भारी बारिश व ओलावृष्टि का येलो अलर्ट जारी किया है। आज भी प्रदेश के कुछेक स्थानों पर तेज बारिश हो सकती है। मगर, कल व परसों प्रदेश के ज्यादातर भागों में ओलावृष्टि और तेज बारिश का पूर्वानुमान है।
13 व 14 जून को 30 से 40 किलोमीटर प्रति घंटा की रफ्तार से तेज हवाएं चलने की भी चेतावनी दी गई है। प्रदेश में 17 जून तक मौसम खराब रहने का पूर्वानुमान है। यानी बरसात शुरू होने से पहले भी बारिश हिमाचल को खूब भिगोएगी। इससे पहले मई महीने में बारिश और ठंड पिछले 20 साल का रिकॉर्ड तोड़ चुकी है।
जून में नॉर्मल से 13 फीसदी ज्यादा बारिश
प्रदेश में बरसात की दस्तक से पहले नॉर्मल से ज्यादा बारिश हो गई है। चंबा, किन्नौर और लाहौल स्पीति को छोड़कर अन्य सभी जिलों में सामान्य से ज्यादा बारिश हुई। ऊना जिले में नॉर्मल से 121% ज्यादा बारिश हुई है।
बिझड़ी में 9 मिलीमीटर बारिश
बीते 24 घंटे के दौरान प्रदेश के कुछेक स्थानों पर भी हल्की बारिश हुई है। हमीरपुर के बिझड़ी में सबसे ज्यादा 9 मिलीमीटर, सियोबाग में 4.6 मिलीमीटर और कुल्लू के कोठी में 3.6 मिलीमीटर बारिश दर्ज की गई।
प्रदेश में सुहावना हुआ मौसम
अगले पांच दिन मौसम खराब रहने से तापमान में फिर गिरावट आएगी। फिलहाल दो दिन की धूप के बाद मैदानों के साथ साथ पहाड़ भी तपने लगे थे। शिमला का न्यूनतम तापमान बढ़कर 17.4 डिग्री सेल्सियस हो गया है।
इसी तरह अन्य शहरों के तापमान में भी हल्का उछाल आया है। इससे मनाली, शिमला, धर्मशाला, कसौली, नारकंडा, कुफरी, डलहौजी जैसे पर्यटन स्थलों पर मौसम भी सुहावना हो गया है।